मैं अब एक गैप देख रहा हूं। बंगला क्लासिक्स का अनुवाद आया है नेपाली साहित्य में। रवीन्द्रनाथ, शरतचंद्र, बंकिमचंद्र आदि का नेपाली में अनुवाद हुआ है। लोग उनसे प्रभावित भी हैं लेकिन बाद में उतना अनुवाद नहीं हो पाया जितना अपेक्षित था। अब दार्जिलिंग की जगह काठमांडू ने ले ली है। संगीत, साहित्य और कला के ट्रेंड पहले दार्जिलिंग से शुरू होते थे व नेपाल पहुंचते थे और उसे प्रभावित करते थे किन्तु अब स्थिति बदल गयी है। अब नेपाली में नया ट्रेंड काठमांडू से ही शुरू होता है। नये प्रकाशन वहां हो रहे हैं। अब साहित्य उत्सव वहां होने लगे हैं। नेपाल में भारत ही नहीं बल्कि पूरी दुनिया से साहित्य की प्रमुख हस्तियां वहां जाती हैं। वहां साहित्य फेस्टिवल में खूब चकाचौंध होती है। पाठकों का, साहित्यप्रेमियों का एक बड़ा समाज वहां तैयार हो चुका है। समाज के सभी वर्ग व स्तर के लोगों की उसमें भागीदारी रहती है। नेपाली साहित्य में रीडरशिप बहुत बढ़ी है। साहित्यिक किताबें बहुत बिकती हैं। बहुत वाइब्रेंट प्रकाशक हैं जिनके बीच स्पर्धा है अधिक से अधिक और बेहतरीन पुस्तकें छापने की। कोई 20-30 साल पहले लेखकों को दर-दर भटकना पड़ता था। अब तो जो अच्छा लिखता है उसे पहली ही कृति के लिए जल्द प्रकाशक मिल जाते हैं। अब नेपाली का लेखक लेखन को अपना प्रोफेशन बना सकता है, ऐसी स्थिति पैदा हो रही है। अब लेखक सेलिब्रिटी होने लगे हैं।